Kunderne ved Dronninglund Fjernvarme kommer ikke til at nyde godt af prisnedsættelser lige foreløbig. Flere nordjyske varmeværker har ellers sænket priserne fra årsskiftet af på grund af den positive prisudvikling på el og gas. - For det første har vi måske været lidt sene til at hæve prisen, og for det andet, så ved vi ikke, hvordan efteråret kommer til at se ud, siger Svend Bjerre Bøgh, der er bestyrelsesformand i Dronninglund Fjernvarme. Derudover har fjernvarmeværket et efterslæb fra tidligere år. - I forhold til, hvordan vores to seneste regnskabsår har set ud, så har vi underdækning, der skal hentes ind. Så derfor bibeholder vi prisen. Hver tredje måned genovervejes regulering For nylig udsendte fjernvarmeværket en orientering om varmeprisen til kunderne. Her fremgik det, at den nuværende pris på 1708 kroner per megawatt-time fortsætter uændret. Til sammenligning har nærliggende varmeværker i Sæby og Frederikshavn priser på henholdsvis 875 og 1.050 kroner per megawatt-time. - Når vi kommer længere hen på sæsonen og kan gennemskue, hvordan året forløber, kommer vi til at se på det igen. Men indtil nu har vi valgt at bibeholde prisen, indtil vi ved, hvad forventningerne til efteråret er, siger Svend Bjerre Bøgh. Flere nordjyske varmeværker - heriblandt Sæby og Frederikshavn - har fra årsskiftet sænket priserne. Sådan er det ikke i Dronninglund, men måske er der håb forude for varmeværkets kunder. - Hver tredje måned er det noget, vi gennemgår. Man kan altid sænke priserne, hvis det kommer dertil, men man skal varsle med at hæve, og det er mere komplekst, siger bestyrelsesformanden.
Dronninglund Fjernvarme vil fastholde den nuværende varmepris på trods af, at flere andre fjernvarmeværker har sænket priserne.